**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι 9 – 7 – 2025**

**ΑΜΑΡΟΥΣΙΟΥ Αρ. Πρ.: 176**

**Ταχ. Δ/νση: Μαραθωνοδρόμου 54**

**Τ. Κ. 15124 Μαρούσι**

**Τηλ.: 2108020697 Fax:2108020697**

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ : Δ/νση Π. Ε. Β΄ Αθήνας**

**Κοινοποίηση: ΥΠΑΙΘΑ, Περιφερειακή Δ/νση Πρ. & Δευτ. Εκπ/σης Αττικής, ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ, Δ. Ο. Ε., Συλλόγους Εκπ/κών Π. Ε. της χώρας**

**Θέμα: « Σχετικά με την ανακήρυξη λειτουργικά υπεράριθμων εκπαιδευτικών από το Π.Υ.Σ.Π.Ε. της Δ/νσης Π. Ε. Β΄ Αθήνας».**

Το Δ. Σ. του Συλλόγου Εκπ/κών Π. Ε. Αμαρουσίου καταγγέλλει ως έωλη και στερούμενη πραγματικής βάσεως την ανακήρυξη λειτουργικά υπεράριθμων εκπαιδευτικών ύστερα από την δημοσιοποίηση των λειτουργικών υπεραριθμιών που δημοσίευσε στην ιστοσελίδα της η Δ/νση Π. Ε. Β΄ Αθήνας ως πράξη – απόφαση του ομώνυμου Π.Υ.Σ.Π.Ε. της Δ/νσης Π. Ε. Β΄ Αθήνας.

Συγκεκριμένα οι λειτουργικές υπεραριθμίες αυτές αποφασίστηκαν με τα σχολεία κλειστά και χωρίς να υπολογιστούν οι πραγματικές ανάγκες των σχολικών μονάδων, αφού δεν υπολογίστηκαν καθώς φαίνεται τα δηλωθέντα τμήματα των τάξεων της Α τάξης των Δημοτικών Σχολείων αλλά και τα τμήματα των Ολοήμερων με αποτέλεσμα να βγουν υπεράριθμοι 76 δάσκαλοι/δασκάλες σε όλο το Π.Υ. Σ. Π. Ε. Β΄ Αθήνας, πρωτοφανής αριθμός για τα δεδομένα της περιοχής. Επιπρόσθετα αδυνατούμε να κατανοήσουμε με ποιο τρόπο και με κλειστά τα σχολεία και τους εκπαιδευτικούς σε διακοπές προχωράει το Π. Υ. Σ. Π. Ε. και η Δ/νση Π. Ε. Β΄ Αθήνας στη διενέργεια υπηρεσιακών μεταβολών τόσο κρίσιμων για τη λειτουργία των σχολείων και τον προγραμματισμό του εργασιακού βίου των εκπαιδευτικών.

Η Δ/νση Π. Ε. Β΄ Αθήνας αλλά και το Π.Υ. Σ. Π. Ε. Β΄ Αθήνας φαίνεται ότι εφαρμόζουν ρητά και ανερυθρίαστα τις καταστροφικές για το Δημόσιο Σχολείο πολιτικές της κυβέρνησης και του ΥΠΑΙΘΑ αναφορικά με τα 25άρια τμήματα σε Δημοτικά Σχολεία και Νηπιαγωγεία τόσο στην πρωινή βάρδια όσο και στα τμήματα του Ολοήμερου.

Δυστυχώς αν και το Δ. Σ. του Σ. Ε. Π. Ε. Αμαρουσίου επεδίωξε με κάθε τρόπο να έχει συνάντηση με τον Δ/ντή Π. Ε. Β΄ Αθήνας και τους αρμόδιους της ομώνυμης Δ/νσης Π. Ε. για όλα τα παραπάνω θέματα αυτό δεν κατέστη δυνατό εξαιτίας της άρνησης όλων των αρμοδίων να μας δεχτούν και να συζητήσουν μαζί μας αποδεικνύοντας με τον τρόπο αυτό, για άλλη μια φορά, την απαξίωση τους για τους εργαζόμενους εκπαιδευτικούς, τα εργασιακά τους δικαιώματα και το οργανωμένο συνδικαλιστικό τους κίνημα.

Από την πλευρά μας δηλώνουμε ότι θα συνεχίσουμε να επιμένουμε στο δρόμο της υπεράσπισης των δικαιωμάτων των εργαζόμενων εκπαιδευτικών – μελών του σωματείου μας απέναντι στις κάθε είδους αυθαιρεσίες της διοίκησης και θα συνεχίσουμε να διεκδικούμε καλύτερους όρους εργασίας για τους εκπαιδευτικούς και τα σχολεία χωρίς πληθωρικά τμήματα και χωρίς άδικες και έωλες υπηρεσιακές μεταβολές.

Καλούμε το Δ. Σ. της Δ. Ο. Ε. να επιληφθεί του παραπάνω θέματος.

